Halfeindronde uit Wêreldliga-plan gesny | Netwerk24
Deur Stephen Nell 14 Maart 2019 18:09
Die kwessie van spelerwelsyn het Wêreldrugby genoop om die halfeindronde uit sy voorgestelde struktuur vir 'n "Nasiesbeker-kampioenskap" te verwyder.
Bill Beaumont. Foto: Getty Images
Volgens dié plan sal die wêreld se voorste 12 spanne oor die gang van die seisoen almal een keer teen mekaar speel. Dit sal nie in Wêreldbeker-jare gespeel word nie.
Die oorspronklike plan was vir 'n halfeindronde en dán 'n eindstryd, maar dit het 'n stortvloed kritiek ontketen omdat dit sou beteken dat spanne tot vyf toetse in November moes speel.
Wêreldrugby het ná 'n vergadering van lidlande in Dublin Donderdag 'n nuwe deuntjie gesing.
Daar is ook in sy nuusverklaring gesê dat daar drie afdelings sal wees – met 'n stelsel van promosie en relegasie om kleiner nasies die geleentheid op vordering te bied.
"Ons is bly dat die hersiene weergawes van die toernooi-formaat en sterk finansiële model goed ontvang is. Almal, nie net die gevestigde nasies nie, sal voordeel daaruit put. Dit sal die groei van die spel versnel en vinniger vir meer mededinging sorg," sê Wêreldrugby se voorsitter, Bill Beaumont.
"Nie almal stem saam oor die pad vorentoe nie, insluitend oor die kwessie van promosie en relegasie, maar ons sal aanhou praat en raadpleeg."
Indien die Nasies-kampioenskap voortgaan, sal Wêreldrugby hom tot 'n kontrak van 12 jaar verbind, met die sportbemarkings-maatskappy Infront wat £5 miljard (R96 miljard) oor daardie tydperk in die spel sal belê.
Jurie Roux. Foto: Getty Images
Die sakemodel sluit media- en bemarkingsregte in, maar nie eienaarskap van die kompetisie nie. Lidlande, die huidige internasionale kompetisies se beheerliggame en Wêreldrugby sal dus volle beheer hê oor hoe die inkomstekoek gesny word.
Agustin Pichot, Wêreldrugby se ondervoorsitter, meen rugby is by 'n "belangrike punt" in sy geskiedenis.
"Ons het 'n geleentheid om die landskap van die spel tot langtermynvoordeel van al die lande te verander," sê hy.
Die Suid-Afrikaanse Rugbyunie (Saru) se president, Mark Alexander, en uitvoerende hoof, Jurie Roux, het die vergadering bygewoon. Daar gaan nou terugvoer aan die provinsies gegee word.
"Dit kan nuwe en moontlik winsgewende geleenthede vir die sport skep. Daar moet egter nog noulettendheidsondersoeke gedoen en vrae beantwoord word," sê Roux in 'n nuusverklaring.